 Aka na-achị steeti Abambra bụ gọvanọ Willie Obianọ emeela ka a mara na otu nime atụmatụ ibu agha megide ndị omekome, bụ nke a kpọrọ Operation Kpochapụ agba nke abụọ ya ga-amalitekwa na steeti ahụ oge adịghị anya.  Gọvanọ mere ka a mara nke a oge ọ gara ịkasì ndị ezinaụlọ ọnyeisi ọchịchị obodo Nimo, bụ maazị Anthony Igboka lagoro mmụọ obì na be ya dị na Nimo, nokpuru ọchịchị Njikọka nke steeti ahụ.Gọvanọ Obianọ katọrọ dịka nke jọgburu onwe ya, ogbugbu ahụ e gburu ya bụ nwa amadi site naka ndị agameebù, bụ ndị jiri egbe wee sụọ ya kọtọkọtọ nahịa Oye Nimo nabalị iri na isii nke ọnwa Epure. O mere ka a mara na ndị ọrụ uwe ojii na ndị ọrụ nchekwa ndị ọzọ na-eleba anya ma na-eme nnyocha banyere ogbugbu ahụ, iji nwụchikọọ ndị arụrụ ala ahụ kụrụ ya bụ akụmakụ. O kwuputara na atụmatụ nchekwa na steeti ahụ ka bụkwa nke kacha mma nala Nigeria gbaa gburugburu, ma sịkwazie na a ga-anwụchikọrịrị ndị ahụ, na-agbanyeghị ebe ha zòrò ma ọ bụ ogologo oge ole o werè.Gọvanọ Obianọ gakwazịrị nihu kwuo na e nweghị ebe mgbaba ma ọ bụ ebe nzuzo ọbụla dịịrị ndị omekoomè na steeti ahụ, ma kwukwazịe na atụmatụ Operation Kpochapụ ahụ ga-enye aka nụzọ dị ukwuu ikpochapụ ndị arụrụ ala ahụ, bụ ndị jikwa nwayọ nwayọ arịpụtasịkwa ọzọ ugbu a.Nokwu nke ya, onye na-anọchite anya ọgbọ nta nkwàdo Njikọka nke abụọ nụlọ ọgbakọ omebe iwu steeti Anambra, bụ maazị Pete Ibida kwùrù na ndị ọgbọ nta nkwàdo ya na ndị Nimo niile na-ekele gọvanọ Obianọ maka itinye ọnụ ozigbo na ya bụ okwu ma mekwa ihe pụtara ìhè banyere ya, ọ kachasị ịmapụta ego dị nde Naịra ise dịkwa ụgwọ ọrụ dịịrị onwe ọbụla ga-agba ezi àmà a pụrụ iji nwụchikọọ ndị ahụ gburu ya bụ nwokeO tòkwàrà gọvanọ nihi ndị òtù dị iche iche o zitegooro ha kemgbe ihe ahụ mere, na-agbanyeghị na ọ nọghị nso oge ahụ, ma kwekwazie nkwà na ha ga-aga nihu nezi nkwado ahụ ha na-enye ọchịchị ya, iji wee gaa nihu nọrụ ọma dị iche iche o ji naka na steeti ahụ. 